Source: https://www.riigiteataja.ee/kohtulahendite_liigitus.html?jaotus=juur.206106664.206108675.206112783.206112785&avatudJaotused=&suletudJaotused=&kokkuvotted=false
Timestamp: 2019-12-13 06:35:35+00:00
Document Index: 4651483

Matched Legal Cases: ['§ 168', '§ 95', '§ 177', 'Riigikohus ', '§ 731', '§ 73', 'Riigikohus ', '§ 73']

Ühise esinduse ettenägemisel kehtivad esindajate tehtud tehingud vaid siis, kui kehtivad kõigi ühiseks esinduseks vajalike esindajate tahteavaldused.
ÄS § 168 lg 1 p-e 4 ja 10 tuleb mõista enne 1. juulit 2002. a kehtinud TsÜS § 95 lg-ga 2 koostoimes selliselt, et osaühingu juhatuse liikmel ei ole osaühingu esindusõigust mitte üksnes tehingute puhul, mis tehakse temaga, vaid ka tehingute puhul, mis tehakse küll kolmanda isikuga, keda aga esindab osaühingu juhatuse liige. Kehtiva TsÜS §-s 131 on sätestatud esindatava võimalus tühistada esindaja tehing, mis on tehtud n-ö huvide konfliktis. Kuid ühe osanikuga osaühingu suhtes kehtib eriregulatsioon. Sel juhul peavad osaühingu ja ainuosaniku vahel sõlmitud lepingud enne 1. jaanuari 2006. a kehtinud ÄS redaktsiooni § 177 lg 2 teise lause järgi olema kirjalikud. Sarnased põhimõtted kehtivad ka juhul, kui tehing tehakse osaühingu ja kolmanda isiku vahel, keda esindab ainuosanik.
3-2-1-49-99 Riigikohus 12.05.1999
Äriseadustiku § 731 lg 1 kohaselt võib huvitatud isik esitada kohtunikuabi otsuse peale vastulauset ja ÄS § 73 lg 1 kohaselt kohtuniku otsuse peale apellatsioonkaebust. Kas kaebuse esitaja on huvitatud isik, tuvastab kohus.
3-2-1-17-99 Riigikohus 19.02.1999
10.07.1998 jõustunud ÄS § 73^1 lg 1 redaktsiooni kohaselt vastulause kohtunikuabi otsuse peale võib esitada huvitatud isik kahe kuu jooksul arvates otsuse allakirjutamisest. Lisaks ettevõtjale, kelle suhtes otsus tehti ja kellele saadeti kandeotsuse ärakiri, võib huvitatud isikuks olla ka isik, kes leiab, et tema õigusi on kandeotsusega rikutud.